**TIEDOTE 12.02.2024**

**BIOJÄTTEEN KULJETUSURAKOITSIJA ON VALITTU**

Keräämö Oy on kilpailuttanut biojätteiden keräämisen ja kuljettamisen avoimella julkisella kilpailutuksella. Taustalla on jätelain muutos, jonka myötä biojätteiden kuljetukset siirtyvät kuntien vastuulle. Keräämö sai kilpailutuksessa yhteensä kolme hyväksyttävää tarjousta: Lassila & Tikanoja Ympäristöpalvelut Oy, Verdis Oy ja Vammalan Hyötykeräys Oy. Kilpailutettavia urakka-alueita oli kaksi, joista molemmat ovat kolmen vuoden urakkasopimuksella ja sisältävät enimmillään kahden vuoden option. Molemmat urakka-alueet voitti Verdis Oy, joka tulee hoitamaan biojätteiden kuljetukset Keräämön kahdeksan kunnan alueella vaiheittain 1.6.2024 alkaen.

Porin seudun jätehuoltojaosto päättää 26.3.2024 kokouksessaan biojäteastioiden tyhjennysmaksut. Samat maksut tulevat voimaan koko Keräämön alueella.

Biojätteen keräykset alkavat kesäkuussa Pohjois- ja Länsi-Porista, jonka jälkeen syyskuusta alkaen vuorossa ovat Itä-Pori, Ulvila, Nakkila ja Harjavalta.   
Pohjois- ja Länsi-Porin alueen omakoti- ja pientalot tulevat saamaan Keräämöltä kirjeen helmikuun lopussa, jossa kerrotaan biojätteen eri keräysvaihtoehdoista. Eteläinen alue saa kirjeen huhtikuussa. Asukkaiden tulee päättää valitsevatko he biojätteelle keräysastian, muodostavatko he kimppa-astian lähinaapureiden kanssa vai kompostoivatko. Lisätietoa [www.keraamo.fi/biojäteapuri](http://www.keraamo.fi/biojäteapuri)  
  
[Verdis Oy](https://verdis.fi/yritys/) on osa pohjoismaista Verdis Groupia, joka työllistää Suomessa n. 400 henkeä 25 paikkakunnalla. Lisätietoa www.verdis.fi

**Lisätietoja**: Jouni Kaiku, logistiikkapäällikkö Keräämö Oy, p. 050 341 4430 jouni.kaiku@keraamo.fi

*Keräämö Oy on Porin, Ulvilan, Kokemäen, Harjavallan, Nakkilan, Merikarvian, Pomarkun ja*

*Siikaisten yhdessä omistama, voittoa tavoittelematon, kunnallinen jätehuoltoyhtiö. Keräämö järjestää kunnan vastuulla olevat jätehuollon palvelut näissä kunnissa 120 000 asukkaalle. Palveluihin kuuluvat Hangassuon jätekeskuksen, lajitteluasemien ja kierrätyspisteiden ylläpito, vaarallisen jätteen vastaanotto, poistotekstiilin keräys ja neuvonta kierrätystä koskevissa asioissa. Pakkausjätteiden kuljetukset alkoivat tammikuussa 2024 ja biojätteiden kuljetukset kesällä 2024.*